KIRJALLINEN KYSYMYS E-1398/02 esittäjä(t): Ria Oomen-Ruijten (PPE-DE) komissiolle. Prionien vaikutus kansanterveyteen.



Virallinen lehti nro 277 E , 14/11/2002 s. 0200 - 0201



KIRJALLINEN KYSYMYS E-1398/02 esittäjä(t): Ria Oomen-Ruijten (PPE-DE) komissiolle (15. toukokuuta 2002) Aihe: Prionien vaikutus kansanterveyteen Journal of Biological Chemistryn elokuussa 2001 ilmestyneessä numerossa esitetään, että prioneita voi esiintyä hamsterin virtsassa, karjassa sekä tarttuvasta spongiformisesta enkefalopatiasta kärsivillä ihmisillä. Ranskan viranomaiset ovat päättäneet merkitä tarttumisen ehkäisemiseksi virtsasta johdetut tuotteet seuraavalla varoituksella: Le risque de transmission d'agents infectieux ne peut être définitivement exclu lorsque sont administrés des médicaments préparés à partir de l'urine humaine. Ceci s'applique également à des agents pathogènes jusqu'ici inconnus (Infektion tarttumisvaaraa ei voida täysin torjua kun käytetään ihmisen virtsasta valmistettuja lääkkeitä. Tämä koskee myös tähän asti tuntemattomia taudinaiheuttajia). 1. Voiko komissio ilmoittaa, mitkä ovat tämän vaikutukset Euroopan kansanterveyteen? 2. Miten komissio aikoo valvoa tilannetta? 3. Mihin toimenpiteisiin on ryhdytty kansanterveyden suojelemiseksi yhtäällä kansallisella ja toisaalla yhteisön tasolla? 4. Mihin lisäselvityksiin komissio on ryhtynyt edellä mainitussa artikkelissa esitettyjen tutkimustulosten vahvistamiseksi? 5. Voiko komissio ilmoittaa, mitkä ovat virtsasta johdettujen lääkkeiden vaikutukset ravintoketjuun? 6. Voiko komissio kertoa, liittyvätkö edellä mainitun tutkimuksen tulos ja Ranskan viranomaisten varoitus virtsaa sisältävistä tuotteista toisiinsa? 7. Jos komissio katsoo, että ne liittyvät toisiinsa, voiko komissio selventää miksi tällaisia varoituksia ei käytetä samoissa tuotteissa muissa jäsenvaltioissa? David Byrnen komission puolesta antama vastaus (3. heinäkuuta 2002) Komissio seuraa jatkuvasti kaikkea tarttuviin spongiformisiin enkefalopatioihin (TSE) liittyvää uutta tieteellistä näyttöä. TSE:itä ja naudan spongiformista enkefalopatiaa (BSE) käsittelevä tiedekomiteoiden erityisryhmä on jo tarkastellut arvoisan parlamentin jäsenen mainitsemassa Journal of Biological Chemistry -lehdessä julkaistussa artikkelissa(1) esitettyjä uusia tuloksia, ja tieteellinen ohjauskomitea keskusteli niistä kokouksessaan 6.7. syyskuuta 2001. Kokouksen pöytäkirja on julkaistu osoitteessa http://europa.eu.int/comm/food/fs/sc/ssc/out233_en.pdf. Tieteellinen ohjauskomitea totesi, että kyseisen tieteellisen tutkielman laatijat ovat saattaneet havaita tärkeän ilmiön, mutta heidän työtään on jatkettava vielä lisää ja tulokset on tarkistettava riippumattomasti muissa pätevissä laboratorioissa, tutkimukset on toistettava ja niitä on laajennettava, ennen kuin tuloksia voidaan pitää toteennäytettyinä ja voidaan tehdä lopullisia päätelmiä. Yhteisön tutkimuksen ja teknologisen kehittämisen viidennen puiteohjelman yhteydessä tehdään tutkimusta, jonka aiheena on Shakedin ja hänen ryhmänsä ajatus, että UPrPSc:n toteamista voidaan käyttää prionitaudin saaneiden ihmisten ja eläinten diagnosoimiseen. Elämänlaatu-ohjelmasta on julkaistu TSE:itä koskevia TTK-toimia käsittelevä ehdotuspyyntö (QoL-2001-TSE; määräaika 18. lokakuuta 2001). Ehdotuspyynnön perusteella neuvotellaan nyt kahdesta hankkeesta. Niihin molempiin sisältyy osia, joissa käsitellään tätä tutkimustulosta, ja niillä pyritään kehittämään ihmisten prionitautien diagnosointia. Yhdessä hankkeessa pyritään standardoimaan epätavallisen PrP:n toteaminen virtsasta kapillaarielektroforeesin ja Western blotting -menetelmän avulla. Hankkeessa kerätään lisäksi näytteitä muiden käyttöön lisätutkimuksia varten. Toisessa hankkeessa pyritään vertaamaan uusien prionintoteamistestien herkkyyttä ja spesifisyyttä, tämä koskee myös PrPSc:n toteamista virtsassa. Jälkimmäisessä hankkeessa on mukana henkilöitä, jotka julkaisivat edellä mainitun tutkielman. On odotettavissa, että näistä molemmista hankkeista syntyy seuraavien kolmen vuoden kuluessa tietoa, joka vahvistaa parlamentin jäsenen mainitsemat tulokset. Tieteellisen ohjauskomitean mielestä on toistaiseksi ennenaikaista tarkistaa eläin- ja ihmiskudosten tai -tuotteiden turvallisuudesta annettuja lausuntoja. Komissio aikoo kuitenkin tiedekomiteoiden avustuksella tiiviisti seurata Shakedin ja hänen ryhmänsä tutkimukseen liittyvien virtsan infektoituvuutta koskevien tutkimusten tuloksia ja ryhtyä tarvittaviin toimiin, heti kun on käytettävissä varmempaa tieteellistä näyttöä. (1) Shaked et al: A protease-resistant prion protein isoform is present in urine of animals and humans affected with prion diseases, JBC, Vol. 276, nro 34, 24.8.2001, ss. 3147931482.